Lisbeth Bech Poulsen (SF), 2014-05-20:
Tak, formand.
I SF anerkender vi fuldt ud, at vi skal løse problemet med udlændinge, herunder østeuropæere, som kommer til Danmark og begår kriminalitet, men vi tror ikke på, at en øget fysisk toldkontrol ved grænsen er en særlig god løsning på problemet.
Faktisk ville vi blive til grin endnu en gang, som da DF i 2011 legede bytte, bytte, købmand og ville støtte forringelsen af efterlønnen for nogle grænsebomme.
Den gang, for 3 år siden, fastslog Rigspolitiet, at grænsekontrollen ikke kan bruges til bekæmpelse af grænseoverskridende kriminalitet.
På samme tid i 2011 fastslog Verdensbanken, at Danmark udfører toldarbejde i verdensklasse og advarede samtidig mod, at den nye permanente toldkontrol, som DF ville have for at sælge efterlønnen, kunne forringe indsatsen eller i bedste fald være spild af penge.
Faktisk sagde den finske professor, der var en af medforfatterne bag Verdensbankens rapport, at den danske toldindsats var i verdensklasse og advarede om, at planen med permanent kontrol ved grænsen direkte kunne svække den danske toldindsats.
Det ville ske, hvis regeringen flyttede mandskab væk fra den it-drevne indsats hen til de fysiske grænseposter.
Han sagde: »Det er usandsynligt, at mere fysisk kontrol giver en effekt.
Og de lande, der bruger mest energi på fysisk kontrol, får da også de dårligste karakterer.«
Fra SF's side er vi åbne over for at se på, om toldindsatsen er god nok, men at finansiere den via bistandsmidlerne er hamrende usolidarisk, men det er der ikke noget nyt i.
DF har jo efterhånden en vane med at bruge ulandsbistanden ti gange til at finansiere alverdens ting.
DF virker bare ofte mere optaget af symbolske tiltag end af tiltag, der virker.
Et eksempel er social dumping i form af ulovlig cabotagekørsel.
Her har SF foreslået kameraer ved grænsen, og vores formand, fru Pia Olsen Dyhr, rettede, da hun var transportminister, en henvendelse til Kommissionen og fik gennemført en lov, der tredoblede bødeniveauet.
Da vi skulle vedtage loven lige før jul, ville DF ikke engang stemme for.
Det er et typisk eksempel på, at DF kommer med symbolske tiltag frem for tiltag, der virker.
For SF er den vigtigste opgave, at vi kommer den organiserede kriminalitet til livs.
Det er bander, der kommer til landet for systematisk at begå f.eks. indbrud, lommetyveri eller endnu grovere kriminalitet, til stor gene for almindelige mennesker.
Der er brug for et effektivt internationalt samarbejde, som kan optrævle de kriminelle netværk, der findes på tværs af grænserne.
I SF tror vi på, at problemerne kan løses bedst i samarbejde med andre EU-lande og gennem en styrket efterretningsbaseret politi- og toldindsats.
De løses ikke ved at sætte grænsebomme op.
Virkeligheden er jo, at globaliseringen og de tekniske fremskridt også giver kriminelle nye muligheder for at begå kriminalitet.
Grænseoverskridende problemer kræver grænseoverskridende løsninger.
Det er derfor også en udfordring, at Danmarks deltagelse i EU's politisamarbejde begrænses som følge af vores retslige forbehold.
Danmarks deltagelse i Europolsamarbejdet har betydning for dansk politis mulighed for at varetage sine opgaver inden for bekæmpelse af organiseret og grænseoverskridende kriminalitet.
Det er efter SF's overbevisning den bedste vej at gå, hvis vi for alvor skal komme kriminaliteten til livs.
Løsningen er derfor ikke at lukke grænserne, men at gøre bedre brug af de politimæssige værktøjer, der er til rådighed.
SF kan ikke støtte beslutningsforslaget.